Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για τροποποίηση του κανονισμού (ΕΚ) αριθ. 1334/2000 όσον αφορά τις εξαγωγές και την ενδοκοινοτική μεταφορά ειδών και τεχνολογίας διπλής χρήσης

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Τα είδη και οι τεχνολογίες διπλής χρήσης υπόκεινται, βάσει του κανονισμού (ΕΚ) αριθ. 1334/2000 του Συμβουλίου, σε αποτελεσμικό έλεγχο όταν εξάγονται από την Κοινότητα.

Προκειμένου ο έλεγχος αυτός να καταστεί αποτελεσματικότερος, κατά τη θέσπιση του παρόντος κανονισμού περί διπλής χρήσης, η κατηγορία 0 (πυρηνικά υλικά, εγκαταστάσεις και εξοπλισμός) του παραρτήματος Ι περιελήφθη στο σύνολό της στο παράρτημα IV (απαιτούμενη άδεια για τις ενδοκοινοτικές μεταφορές ειδών διπλής χρήσης που αναφέρονται στο παράρτημα αυτό), έτσι ώστε τα κράτη μέλη και η Ευρωπαϊκή Ένωση να μπορούν να τηρήσουν τις διεθνείς υποχρεώσεις τους, ιδίως αυτές τις οποίες ανέλαβαν στο πλαίσιο του NSG (Ομάδα Πυρηνικών Προμηθειών).

Στις 22 Σεπτεμβρίου 1998, οι αντιπρόσωποι των κρατών μελών και της Ευρωπαϊκής Επιτροπής υπέγραψαν συμπληρωματικά πρωτόκολλα στις αμοιβαίες συμφωνίες διασφαλίσεων που σύναψαν τα κράτη μέλη, η Ευρωπαϊκή Κοινότητα Ατομικής Ενέργειας και ο Διεθνής Οργανισμός Ατομικής Ενέργειας (ΔΟΑΕ), σύμφωνα με τα οποία, τα κράτη μέλη πρέπει, μεταξύ άλλων, να παρέχουν πληροφορίες σχετικά με τους μη πυρηνικούς εξοπλισμούς και υλικά, ιδίως όσον αφορά τη μεταφορά παρόμοιων ειδών.

Τα κράτη μέλη είναι υπεύθυνα για τη διαβίβαση στο ΔΟΑΕ των πληροφοριών για τη μεταφορά καθοριζόμενου μη πυρηνικού εξοπλισμού και υλικού, ενώ η διαβίβαση πληροφοριών σχετικά με τα πυρηνικά υλικά, υπάγεται την αποκλειστική ευθύνη της Κοινότητας, βάσει της συνθήκης Ευρατόμ.

Για τις ενδοκοινοτικές μεταφορές παρόμοιων υλικών, η Κοινότητα πρέπει συνεπώς να διαβιβάζει τις πληροφορίες αυτές στο ΔΟΑΕ βάσει του παραρτήματος ΙΙΙ των συμπληρωματικών πρωτοκόλλων.

Όμως, στον κανονισμό 1334/2000, ο διαχωρισμός μεταξύ, αφενός των υποχρεώσεων σχετικά με τους καθοριζόμενους μη πυρηνικούς εξοπλισμούς και υλικά, και αφετέρου αυτών σχετικά με τα πυρηνικά υλικά, δεν πραγματοποιήθηκε. Στη συνέχεια κρίθηκε ότι ο ενδοκοινοτικός έλεγχος των μη ευαίσθητων πυρηνικών υλικών, που εξασφαλίζεται βάσει του κανονισμού 1334/2000, δημιουργούσε εμπόδια στο εμπόριο, χωρίς από την άλλη πλευρά να βελτιώσει την προστασία που ήδη εξασφαλίζεται στο πλαίσιο της συνθήκης Ευρατόμ.

Επιπλέον, η διαδικασία έκδοσης ενδοκοινοτικής άδειας για τα υλικά αυτά αποτελεί όχι μόνο περιττό μέτρο - δεδομένου ότι οι πληροφορίες σχετικά με τη μεταφορά τους συλλέγονται απευθείας από την Υπηρεσία Ελέγχου της Ασφάλειας του Ευρατόμ (που παραλαμβάνει τις πληροφορίες των φορέων) και διαβιβάζονται στο ΔΟΑΕ - αλλά επίσης και αντίθετο στην αρχή της ελεύθερης διακίνησης πυρηνικών υλικών που προβλέπεται στη συνθήκη Ευρατόμ.

Ωστόσο, τα κράτη μέλη αναγνώρισαν, στη δήλωση του Δουβλίνου για την κοινή πολιτική το 1984, την ανάγκη διατήρησης των ελέγχων σε ενδοκοινοτικό επίπεδο όσον αφορά τη μεταφορά των ειδών που θεωρούνται ιδιαίτερα ευαίσθητα, σε σχέση με την αποφυγή της διάδοσης των πυρηνικών όπλων. Σ' αυτή την περίπτωση είναι και τα ακόλουθα σχάσιμα υλικά (που περιλαμβάνονται στο σημείο 0C002): διαχωρισμένο πλουτώνιο και εμπλουτισμένο ουράνιο με περισσότερο από 20% σε ισότοπα 233 ή 235. Για τα υλικά αυτά θα πρέπει να συνεχίσουν να πραγματοποιούνται έλεγχοι.

Συνεπώς, τα σημεία 0C001 (στο σύνολο) και 0C002 (μερικώς, προκειμένου να ληφθεί υπόψη ο ιδιαίτερα ευαίσθητος χαρακτήρας των ειδικών σχάσιμων υλικών που πρέπει πάντα να υπόκεινται σε έλεγχο) και τα σημεία 0D001 και 0E001 (όταν αναφέρονται στα σημεία 0C001 χωρίς έλεγχο και 0C002 χωρίς μερικό έλεγχο ) δεν πρέπει να περιλαμβάνονται στο παράρτημα IV του κανονισμού.

Η τροποποίηση αυτού του παραρτήματος IV απαιτεί αναγκαστικά τροποποίηση του δεύτερου μέρους του παραρτήματος II. Πράγματι, αν αυτό δεν συνέβαινε, τα σημεία 0C001, 0C002 (μερικώς), καθώς και τα σημεία 0D001 και 0E001 όταν αναφέρονται στα σημεία 0C001 και 0C002 (μερικώς), που θα είχαν αφαιρεθεί από το παράρτημα IV, θα ήταν επιλέξιμα για τη διαδικασία έκδοσης γενικής άδειας εξαγωγής. Μετά την έκδοση παρόμοιας άδειας, οι μεταφορές προς τρίτες χώρες που περιλαμβάνονται στο μέρος 3 του παραρτήματος ΙΙ δεν θα υπόκεινταν πλέον σε έλεγχο. Αυτό δεν είναι συμβατό με τις υποχρεώσεις που ανέλαβαν μεμονωμένα τα κράτη μέλη στο πλαίσιο του NSG. Προκειμένου να αποφευχθεί μια τέτοια κατάσταση, είναι αναγκαίο να προστεθούν στο μέρος 2 του παραρτήματος ΙΙ τα σημεία 0C001 και 0C002 (μερικώς), και 0D001 και 0E001, όταν αναφέρονται στα σημεία 0C001 και 0C002 (μερικώς), τα οποία έχουν αρθεί από το παράρτημα IV.

Πρόταση της Επιτροπής

Από τα προαναφερόμενα συνεπάγεται ότι πρέπει:

α) να καταργηθεί από το παράρτημα IV, το σημείο 0C001 («φυσικό ουράνιο» ή «ουράνιο με περιεκτικότητα σε ισότοπο 235 κατώτερη του φυσικού» ή θορίου σε μεταλλική μορφή ή σε κράματα ή σε χημική ένωση ή σε συμπυκνωμένη μορφή ή κάθε άλλη ύλη που περιέχει μια ή πολλές από τις προαναφερόμενες ουσίες).

β) να καταργηθεί εν μέρει από το παράρτημα IV το σημείο 0C002 (ειδικά σχάσιμα υλικά), σύμφωνα με τη δήλωση του Δουβλίνου [1] το 1984. Πράγματι, η δήλωση αυτή προβλέπει περιορισμούς, ιδίως για το ενδοκοινοτικό εμπόριο όσον αφορά δυο τύπους ειδικών σχάσιμων υλικών, το διαχωρισμένο πλουτώνιο και το «εμπλουτισμένο ουράνιο» με περιεκτικότητα σε ισότοπα 235 ή 233» άνω του 20%. Τα δυο αυτά υλικά υπόκεινται συνεπώς πάντα στην υποχρέωση έκδοσης άδειας για την ενδοκοινοτική τους μεταφορά.

[1] «Οι υπουργοί εξωτερικών της Κοινότητας εξέδωσαν στις 20 Νοεμβρίου 1984, την κοινή πολιτική δήλωση, η οποία θεσπίστηκε στη συνέχεια από την Αυστρία, την Ισπανία, τη Φινλανδία, την Πορτογαλία και τη Σουηδία, και η οποία καλύπτει ιδίως τις ρυθμίσεις για τις ενδοκοινοτικές μεταφορές διαχωρισμένου πλουτωνίου και εμπλουτισμένου ουρανίου με περιεκτικότητα άνω του 20% σε ισότοπα 235 ή 233, καθώς και τις μεταφορές των εγκαταστάσεων, των κύριων συστατικών μερών πρωταρχικής σημασίας και της τεχνολογίας σχετικά με την επανεπεξεργασία, εμπλουτισμό και παραγωγή βαρέου ύδατος».

γ) να καταργηθούν εν μέρει από το παράρτημα IV τα σημεία 0D001 και 0E001, στο μέτρο που αφορούν τα υλικά 0C001 και 0C002 (μερικώς), τα οποία έχουν αρθεί από το παράρτημα IV.

δ) να προστεθούν τα σημεία 0C001 και 0C

002 (μερικώς), καθώς και τα σημεία 0D001 και 0E001, στο μέτρο που αφορούν τα σημεία 0C001 και 0C002 (μερικώς), στο μέρος 2 του παραρτήματος ΙΙ.

2000/0300 (ACC)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για τροποποίηση του κανονισμού (ΕΚ) αριθ. 1334/2000 όσον αφορά τις εξαγωγές και την ενδοκοινοτική μεταφορά ειδών και τεχνολογίας διπλής χρήσης

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής [2],

[2] ΕΕ C ... της..., σ. ...

Εκτιμώντας τα ακόλουθα:

(1) Βάσει του κανονισμού (ΕΚ) αριθ. 1334/2000 του Συμβουλίου της 22ας Ιουνίου 2000 για τη θέσπιση κοινοτικού καθεστώτος ελέγχου των εξαγωγών αγαθών και τεχνολογίας διπλής χρήσης [3], αυτά αγαθά και οι τεχνολογίες διπλής χρήσης υπόκεινται σε αποτελεσματικό έλεγχο κατά την εξαγωγή τους από την Κοινότητα.

[3] ΕΕ L 159 της 30.6.2000, σ.1.

(2) Προκειμένου τα κράτη μέλη και η Ευρωπαϊκή Ένωση να τηρήσουν τις διεθνείς τους υποχρεώσεις, και ιδίως αυτές που ανέλαβαν στο πλαίσιο της ομάδας των πυρηνικών προμηθευτών (NSG), η κατηγορία 0 (πυρηνικά υλικά, εγκαταστάσεις και εξοπλισμός) του παραρτήματος I του εν λόγω κανονισμού, περιελήφθη στο σύνολό της στο παράρτημα IV (απαίτηση άδειας για τις ενδοκοινοτικές μεταφορές αγαθών διπλής χρήσης που αναφέρονται στο παράρτημα αυτό).

(3) Στη συνέχεια κρίθηκε ότι ο ενδοκοινοτικός έλεγχος των μη ευαίσθητων πυρηνικών υλικών που διασφαλίζεται σύμφωνα με τον κανονισμό (ΕΚ) αριθ. 1334/2000, δημιουργούσε εμπόδια στο εμπόριο, χωρίς ωστόσο να βελτιώσει την προστασία που ήδη εξασφαλίζεται στο πλαίσιο της συνθήκης Ευρατόμ. Πρέπει συνεπώς να καταργηθεί ο εν λόγω έλεγχος στα υπό εξέταση υλικά.

(4) Τα κράτη μέλη αναγνώρισαν ωστόσο, στη δήλωση του Δουβλίνου του 1984 για την κοινή πολιτική, την ανάγκη διατήρησης των ελέγχων σε ενδοκοινοτικό επίπεδο για τη μεταφορά των αγαθών αυτών που θεωρούνται ιδιαίτερα ευαίσθητα για την αποφυγή της διάδοσης των πυρηνικών όπλων. Πρέπει συνεπώς να συνεχιστούν οι έλεγχοι για τα ακόλουθα ειδικά σχάσιμα υλικά (που περιλαμβάνονται στα υλικά του σημείου 0C002): το διαχωρισμένο πλουτώνιο και το «εμπλουτισμένο ουράνιο με περιεκτικότητα άνω του 20% σε ισότοπα 235 ή 233».

(5) Πρέπει συνεπώς να τροποποιηθεί αντίστοιχα ο κανονισμός (ΕΚ) αριθ. 1334/2000,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1334/2000 τροποποιείται ως εξής:

1) Στο παράρτημα II, μέρος 2, προστίθενται τα τρία ακόλουθα εδάφια μετά το πρώτο εδάφιο:

«- 0C001 «Φυσικό ουράνιο» ή «ουράνιο με περιεκτικότητα σε ισότοπα 235 χαμηλότερη του φυσικού» ή θόριο υπό τη μορφή μετάλλου, κράματος ή χημικής ένωσης ή σε συμπυκνωμένη μορφή ή κάθε άλλη ύλη που περιέχει μια ή πολλές από τις προαναφερόμενες ουσίες.

- 0C002 «Ειδικά σχάσιμα υλικά», άλλα από αυτά που αναφέρονται στο παράρτημα IV.

- Τα σημεία 0D001 (λογισμικό) και 0E001 (τεχνολογία) όταν αφορούν τα υλικά του σημείου 0C001: «Φυσικό ουράνιο» ή «ουράνιο με περιεκτικότητα σε ισότοπα 235 χαμηλότερη του φυσικού» ή θόριο υπό τη μορφή μετάλλου, κράματος ή χημικής ένωσης ή σε συμπυκνωμένη μορφή ή κάθε άλλη ύλη που περιέχει μια ή πολλές από τις προαναφερόμενες ουσίες, και 0C002: ειδικά σχάσιμα υλικά, άλλα από αυτά που αναφέρονται στο παράρτημα IV.»

2) Στο παράρτημα IV, μέρος II, η μνεία «Η κατηγορία 0 του παραρτήματος Ι περιλαμβάνεται πλήρως στο παράρτημα IV» αντικαθίσταται από το ακόλουθο κείμενο:

«Η κατηγορία 0 του παραρτήματος I περιλαμβάνεται πλήρως στο παράρτημα IV, εκτός από τα ακόλουθα υλικά:

- 0C001 : το σημείο αυτό δεν περιλαμβάνεται στο παράρτημα IV.

- 0C002 : το σημείο 0C002 περιλαμβάνεται στο παράρτημα IV μόνο όσον αφορά τα ακόλουθα ειδικά σχάσιμα υλικά:

α) διαχωρισμένο πλουτώνιο.

β) «εμπλουτισμένο ουράνιο με περιεκτικότητα σε ισότοπα 235 ή 233» άνω του 20%.

- Τα σημεία 0D001 (λογισμικό) και 0E001 (τεχνολογία) περιλαμβάνονται στο παράρτημα IV, εκτός από τις περιπτώσεις που αφορούν το σημείο 0C001 που δεν υπόκεινται σε έλεγχο στο σύνολό τους και το σημείο 0C002 μερικώς (μη περιλαμβανομένων των ακόλουθων σχάσιμων υλικών: «διαχωρισμένο ουράνιο» και «εμπλουτισμένο ουράνιο με περιεκτικότητα σε ισότοπα 235 ή 233» άνω του 20%).»

Άρθρο 2

Ο παρών κανονισμός αρχίζει να ισχύει την πέμπτη ημέρα που έπεται της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα του τα μέρη και ισχύει άμεσα σε όλα τα κράτη μέλη.

Βρυξέλλες,

Για το Συμβούλιο

Ο Πρόεδρος

ΔΗΜΟΣΙΟΝΟΜΙΚΟ ΔΕΛΤΙΟ

1. ΤΙΤΛΟΣ ΤΗΣ ΕΝΕΡΓΕΙΑΣ

2. ΣΧΕΤΙΚΟ(Α) ΚΟΝΔΥΛΙΟ(Α) ΤΟΥ ΠΡΟΫΠΟΛΟΓΙΣΜΟΥ: A-7030

3. ΝΟΜΙΚΗ ΒΑΣΗ : Άρθρο 133 τησ συνθηκησ ΕΚ

4. ΠΕΡΙΓΡΑΦΗ ΤΗΣ ΕΝΕΡΓΕΙΑΣ:

4.1 Γενικός στόχος της ενέργειας: Τεχνικη τροποποιηση των παραρτηματων II και IV του κανονισμου 1334/2000 του Συμβουλιου (διπλη χρηση)

4.2 Καλυπτόμενη περίοδος και προβλεπόμενες ρυθμίσεις ανανέωσης.

Αόριστη διάρκεια

5. ΚΑΤΑΤΑΞΗ ΤΩΝ ΔΑΠΑΝΩΝ/ΕΣΟΔΩΝ: δεν εφαρμοζεται

6. ΕΙΔΟΣ ΤΩΝ ΔΑΠΑΝΩΝ/ΕΣΟΔΩΝ: δεν εφαρμοζεται

7. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ: δεν εφαρμοζεται

8. ΜΕΤΡΑ ΓΙΑ ΤΗΝ ΠΡΟΛΗΨΗ ΤΗΣ ΑΠΑΤΗΣ: δεν εφαρμοζεται

9. ΣΤΟΙΧΕΙΑ ΑΝΑΛΥΣΗΣ ΚΟΣΤΟΥΣ-ΑΠΟΤΕΛΕΣΜΑΤΙΚΟΤΗΤΑΣ: δεν εφαρμοζεται

10. ΔΙΟΙΚΗΤΙΚΕΣ ΔΑΠΑΝΕΣ (ΜΕΡΟΣ Α ΤΟΥ ΤΜΗΜΑΤΟΣ ΙΙΙ ΤΟΥ ΓΕΝΙΚΟΥ ΠΡΟΫΠΟΛΟΓΙΣΜΟΥ)

Το σημείο αυτό πρέπει να διαβιβαστεί ταυτόχρονα, στη ΓΔ XIX και στη ΓΔ IX. Η τελευταία θα το διαβιβάσει στη συνέχεια στη ΓΔ XIX επισυνάπτοντας τη γνώμη της.

Η πραγματική συγκέντρωση των απαραίτητων διοικητικών πόρων θα εξαρτάται από την ετήσια απόφαση της Επιτροπής σχετικά με τη διάθεση των πόρων, αφού συνεκτιμηθούν οι δυνατότητες προσωπικού και τα πρόσθετα ποσά που επιτρέπει η αρμόδια επί του προϋπολογισμού αρχή.

10.1 Επιπτώσεις στον αριθμό θέσεων

>ΘΕΣΗ ΠIΝΑΚΑ>

Για τους πρόσθετους όρους, θα αναφέρεται ο ρυθμός διάθεσής τους.

10.2 Συνολική οικονομική επίπτωση του πρόσθετου ανθρώπινου δυναμικού

(ευρώ)

>ΘΕΣΗ ΠIΝΑΚΑ>

Τα ποσά αντιστοιχούν στο συνολικό κόστος των πρόσθετων θέσεων εργασίας για τη συνολική διάρκεια της ενέργειας σε περίπτωση που αυτή είναι καθορισμένης διάρκειας ή για 12 μήνες σε περίπτωση αόριστης διάρκειας.

10.3 Αύξηση άλλων δαπανών λειτουργίας που συνεπάγεται η ενέργεια, ιδίως τα έξοδα των συνεδριάσεων των επιτροπών και ομάδων εμπειρογνωμόνων

(ευρώ)

>ΘΕΣΗ ΠIΝΑΚΑ>

Τα ποσά αντιστοιχούν στις συνολικές δαπάνες της ενέργειας σε περίπτωση που αυτή είναι καθορισμένης διάρκειας ή στις δαπάνες 12 μηνών σε περίπτωση αόριστης διάρκειας.